Oficiālais Vēstnesis L 103 , 28/04/2000 Lpp. 0022 - 0026



Komisijas Regula (EK) Nr. 851/2000 (2000. gada 27. aprīlis), ar ko nosaka tirdzniecības standartu aprikozēm EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1257/1999 [2], un jo īpaši tās 2. panta 2. punktu un 3. panta 3. punktu, tā kā: (1) Aprikozes ir iekļautas to produktu sarakstā, kuri uzskaitīti Regulas (EK) Nr. 2200/96 I pielikumā un attiecībā uz kuriem jāpieņem standarti. Komisijas Regula (EEK) Nr. 1108/91, ar ko nosaka kvalitātes standartus aprikozēm [3], kurā jaunākie grozījumi izdarīti ar Regulu (EK) Nr. 888/97 [4], ir tikusi bieži grozīta un vairs nevar nodrošināt juridisku skaidrību. (2) Regula (EEK) Nr. 1108/91 būtu jāatceļ, un tās noteikumi jāpārstrādā. Šajā sakarā, kā arī lai saglabātu pārredzamību pasaules tirgū, būtu jāņem vērā tas aprikožu standarts, ko ieteikusi Apvienoto Nāciju Organizācijas Eiropas Ekonomikas komisijas (ANO/EEK) Darba grupa ātri bojājošos produktu pārstrādes standartizācijai un kvalitātes uzlabošanai. (3) Piemērojot šos standartus, neapmierinošas kvalitātes produkti būtu jāizņem no tirgus, padarot produkciju atbilstīgu patērētāju prasībām un veicinot tirdzniecības attiecības, kuru pamatā ir godīga konkurence, kā arī palīdzot uzlabot ražošanas rentabilitāti. (4) Minētos standartus piemēro visos tirdzniecības posmos. Ilgstoši pārvadājumi, uzglabāšana noteiktu laika posmu un dažādie procesi, kam pakļauti produkti, var izraisīt noteiktas izmaiņas sakarā ar produktu bioloģisko attīstību vai tiem raksturīgo relatīvi ātro bojāšanos. Šāda bojāšanās būtu jāņem vērā, piemērojot standartus tajos tirdzniecības posmos, kas seko nosūtīšanai. Tā kā "Ekstra" šķiras produkti ir jāšķiro un jāiepako īpaši uzmanīgi, attiecībā uz tiem ir jāņem vērā tikai to svaiguma un turgescences trūkums. (5) Regulas (EK) Nr. 2200/96 3. panta 3. punkts paredz iespēju atkāpties no kvalitātes standartiem, ja konkrēta reģiona augļus vai dārzeņus pārdod šā reģiona mazumtirdzniecībā vispāratzītam tradicionālam patēriņam. Noteiktām aprikožu šķirnēm, kas ražotas Vācijā Süßer See reģionā, ir raksturīgs mazāks izmērs, nekā tas, kuru paredz tirdzniecības standarti. Minētās aprikozes tradicionāli tiek laistas tirgū ražošanas reģionā un tām piemēro 1998. gada 14. maija Regulu (EK) Nr. 1010/98, ar ko Vācija ir atbrīvota no kvalitātes standartiem aprikozēm [5]. Kopienas noteikumu precizēšanai un vienkāršošanai šo atbrīvojumu iekļauj šajā regulā, un Regulu (EK) Nr. 1010/98 atceļ. (6) Šajā regulā paredzētie pasākumi ir saskaņā ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Pielikumā ir noteikts tirdzniecības standarts aprikozēm, uz kurām attiecas KN kods 08091000. Šo standartu piemēro visos tirdzniecības posmos saskaņā ar nosacījumiem, kas izklāstīti Regulā (EK) Nr. 2200/96. Tomēr posmos, kas seko nosūtīšanai, produkti attiecībā uz noteikumiem par standartu var būt: - mazliet mazāk svaigi un ar mazliet mazāku turgescenci, - attiecībā uz produktiem, kas nav "Ekstra" šķiras produkti, mazliet bojāti sakarā ar to attīstību un tendenci ātri bojāties. 2. pants 1. Kā izņēmums no šīs regulas pielikuma minimālais izmērs aprikozēm, kuras ražotas Süßer See reģionā, var būt par 5 mm mazāks nekā minimālais izmērs, ko nosaka tirdzniecības standarts. Taču šādas aprikozes var laist tirgū vienīgi Saksijā – Anhaltē un Saksijā. 2. Šā panta 1. punkta piemērošanai katra sūtījuma dokumentā vai Regulas (EK) Nr. 2200/96 5. panta 2. punktā norādītajā paziņojumā papildus pārējai prasītajai informācijai jābūt šādai norādei: "Nur in Sachsen-Anhalt und Sachsen im Einzelhandel zu verkaufen". 3. pants Regula (EEK) Nr. 1108/91 un Regula (EK) Nr. 1010/98 tiek atcelta. 4. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. To piemēro no nākamā mēneša pirmās dienas pēc tās stāšanās spēkā. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 27. aprīlī Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. [2] OV L 160, 26.6.1999., 80. lpp. [3] OV L 110, 1.5.1991., 67. lpp. [4] OV L 126, 17.5.1997., 11. lpp. [5] OV L 145, 15.5.1998., 10. lpp. -------------------------------------------------- PIELIKUMS APRIKOZĒM NOTEIKTAIS STANDARTS I. PRODUKTA DEFINĪCIJA Šis standarts attiecas uz to šķirņu aprikozēm, kuras izaudzētas no Prunus armeniaca L. un kuras jāpiegādā patērētājam svaigas, bet neattiecas uz aprikozēm, kas paredzētas rūpnieciskai pārstrādei. II. NOTEIKUMI ATTIECĪBĀ UZ KVALITĀTI Standarta mērķis ir noteikt kvalitātes prasības aprikozēm pēc to sagatavošanas un iepakošanas. A. Obligātās prasības Ievērojot īpašus noteikumus attiecībā uz katru šķiru un pieļaujamās pielaides, visu šķiru produktiem jābūt: - veseliem, - nebojātiem, produktus, ko skārusi puve vai kas sabojājušies tā, ka kļuvuši nederīgi patēriņam, neizmanto, - tīriem, faktiski bez jebkādiem redzamiem svešķermeņiem, - faktiski bez kaitēkļiem, - faktiski bez bojājumiem, ko izraisījuši kaitēkļi, - bez pārmērīga ārējā mitruma, - bez svešas izcelsmes smaržas un/vai garšas. Aprikozēm jābūt rūpīgi lasītām. Tām jābūt pietiekami gatavām un nobriedušām. Aprikožu gatavībai un stāvoklim jābūt tādam, lai tās varētu: - transportēt un pārkraut, un - apmierinošā stāvoklī nogādāt galamērķī. B. Klasifikācija Aprikozes klasificē trīs šķirās, kas noteiktas turpmāk: i) "Ekstra" šķira Šīs šķiras aprikozēm jābūt augstākās kvalitātes aprikozēm. Tām ir jābūt šķirnei raksturīgai formai, briedumam un krāsojumam, kas pieļaujams apgabalā, kurā tās aug. Tomēr ir pieļaujami nelieli defekti ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un izskatu iepakojumā; ii) I šķira Šīs šķiras aprikozēm jābūt labas kvalitātes aprikozēm. Tām ir jābūt attiecīgajai šķirnei raksturīgajām īpašībām, kas pieļaujamas apgabalā, kurā tās aug. Mīkstumam ir jābūt pilnīgi nebojātam. Tomēr ir pieļaujami šādi nelieli defekti ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un izskatu iepakojumā: - neliels formas vai attīstības defekts, - nelieli krāsojuma defekti, - nelieli noberzumi, - nelieli apdegumi, - nelieli mizas defekti, kas ir iegarenas formas defekti, garumā nepārsniedz 1 cm, bet citi defekti – 0,5 cm2 no kopējās virsmas platības; iii) II šķira Šajā šķirā iekļauj aprikozes, ko nevar pieskaitīt augstākām šķirām, bet kas atbilst iepriekš uzskaitītajām obligātajām prasībām. Ir pieļaujami šādi mizas bojājumi ar noteikumu, ka augļi saglabā savas svarīgākās īpašības attiecībā uz kvalitāti, uzglabāšanas kvalitāti un izskatu, ievērojot šādus ierobežojumus: - 2 cm garumā iegarenas formas defektiem, - visiem citiem defektiem – 1 cm2 no kopējās virsmas platības. III. NOTEIKUMI ATTIECĪBĀ UZ KLASIFICĒŠANU PĒC LIELUMA Izmēru nosaka pēc lielākā šķērsgriezuma diametra. "Ekstra" šķiras un I šķiras klasificēšana pēc lielumiem ir obligāta. Klase | Minimālais diametrs (mm) | Maksimālā pieļaujamā atšķirība starp augļiem vienā iepakojumā (mm) | Ekstra | 35 | 5 | I un II (klasificēts pēc lieluma) | 30 | 10 | II (nav klasificēts pēc lieluma. | 30 | — | IV. NOTEIKUMI ATTIECĪBĀ UZ PIELAIDĒM Katrā iepakojumā ir pieļaujamas pielaides attiecībā uz kvalitāti un izmēru tiem produktiem, kas neatbilst norādītās šķiras prasībām. A. Kvalitātes pielaides i) "Ekstra" šķira 5 % aprikožu pēc skaita vai svara, kas neatbilst šķiras prasībām, bet atbilst I šķiras prasībām vai izņēmuma kārtā iekļaujas minētās šķiras pielaižu robežās; ii) I šķira 10 % aprikožu pēc skaita vai svara, kas neatbilst šķiras prasībām, bet atbilst II šķiras prasībām vai izņēmuma kārtā iekļaujas minētās šķiras pielaižu robežās; iii) II šķira 10 % aprikožu pēc skaita vai svara, kas neatbilst ne šķiras prasībām, ne obligātajām prasībām, izņemot produktus, ko skārusi puve, redzami sasitumi vai jebkurš cits bojājums, kā dēļ tās nav derīgas lietošanai pārtikā. B. Izmēra pielaides Attiecībā uz visām šķirām: 10 % aprikožu pēc skaita vai svara, kas atšķiras no minimālā izmēra vai izmēra, kas minēts uz iepakojuma, pielaidei nepārsniedzot 3 mm virs vai zem noteiktās robežas. V. NOTEIKUMI ATTIECĪBĀ UZ NOFORMĒJUMU A. Vienādība Visu iepakojumu saturam jābūt vienādam, un tajā jābūt vienas un tās pašas izcelsmes, šķirnes, kvalitātes un izmēra (ja klasificētas pēc lieluma) aprikozēm, un "Ekstra" šķiras aprikozēm jābūt vienādām arī pēc krāsas. Iepakojuma satura redzamajai daļai jāraksturo viss saturs. B. Iepakojums Aprikozēm jābūt iepakotām tā, lai produkts būtu pienācīgi aizsargāts. Materiāliem, ko izmanto iepakojuma iekšpusē, jābūt jauniem, tīriem un tādas kvalitātes, kas ļauj pasargāt produktu no jebkādiem ārējiem vai iekšējiem bojājumiem. Materiālus, jo īpaši papīru vai zīmogus ar tirdzniecības specifikācijām, atļauts izmantot ar noteikumu, ka drukāšana vai etiķetēšana ir veikta ar tinti vai līmi, kas nav toksiska. Iepakojumiem jābūt bez jebkādiem svešķermeņiem. C. Noformējums Aprikozes var noformēt: - nelielos iepakojumos, - vienā vai vairākos slāņos, kas ir atdalīti cits no cita, - iepakojumā beztaras veidā, izņemot "Ekstra" šķiras aprikozes. VI. NOTEIKUMI ATTIECĪBĀ UZ MARĶĒŠANU Uz katra iepakojuma jābūt šādai informācijai, kas uzrakstīta uz vienas iepakojuma puses, ir salasāma un neizdzēšami marķēta, kā arī redzama no ārpuses: A. Identifikācija Fasētājs un/vai izplatītājs: nosaukums un adrese vai oficiāli izsniegts vai pieņemts kods. Tomēr, ja izmanto kodu (simbolu), atsauce "fasētājs un/vai izplatītājs" (vai tai līdzvērtīgs saīsinājums) jānorāda tieši kopā ar šo kodu (simbolu). B. Produkcijas veids - "Aprikozes", ja saturs nav redzams no ārpuses, - "Ekstra" šķiras un I šķiras šķirnes nosaukums. C. Produkcijas izcelsme - izcelsmes valsts un pēc izvēles apgabals, kur produkts audzēts, vai valsts, reģionālais vai vietējais ģeogrāfiskais nosaukums. D. Tirdzniecības specifikācijas - šķira, - izmērs (ja klasificētas pēc lieluma), kas izteikts kā minimālais un maksimālais diametrs. E. Oficiālā kontroles atzīme (nav obligāta) --------------------------------------------------